LV Eiropas Savienības Oficiālais Vēstnesis C 85/13

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 85/10)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“SAN SIMÓN DA COSTA”

EK Nr.: ES/PDO/005/0359/19.08.2004

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Subdirección General de Calidad y Promoción Agroalimentaria — Dirección General de Industria Agroalimentaria y Alimentación — Secretaría General de Agricultura y Alimentación del Ministerio de Agricultura, Pesca y Alimentación. España Adrese: Paseo Infanta Isabel, 1 E-28071 Madrid Tālrunis: (34) 913 47 53 94 Fakss: (34) 913 47 54 10 E-pasts: —

2. Grupa:

Nosaukums: D. Javier Piñeiro López (Quesería AS Fontelas) y otros productores Adrese: Lobán, 3 E-San Simón da Costa, Vilalba (Lugo) Tālrunis: (34) 982 52 57 88 Fakss: (34) 982 52 57 88 E-pasts: as_fontelas@wanadoo.es Sastāvs: ražotāji/pārstrādātāji ( X ) citi ( )

3. Produkta veids:

1.3. grupa. Siers

4. Specifikācija

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “San Simón da Costa”

4.2. Apraksts: No govs piena ražots siers ar šādām īpašībām.

— forma — no bumbierveidīgas līdz lodveidīgai ar konusu galā,

— miza — kūpināta, cieta, neelastīga, biezums no 1 līdz 3 mm, dzeltenīgā okera krāsā un nedaudz eļļaina,

— masa — smalkas tekstūras, trekna, puscieta, daļēji elastīga un blīva, krāsa — vidēja starp baltu un dzeltenu, viegli griežama, ar raksturīgu smaržu un garšu,

— siera caurumi — neliels skaits apaļīgu vai neregulāras formas caurumu, kas pēc izmēra atšķiras, bet nav lielāki par pusi no zirņa.

— sausais atlikums — vismaz 55 %,

— taukvielas — ne mazāk kā 45 % un ne vairāk kā 60 % no sausā atlikuma,

— pH līmenis: no 5,0 līdz 5,6.

Tirgo divu izmēru sierus, kas atbilst šim cilmes vietas nosaukumam:

liela izmēra, kas nogatavināti ne mazāk kā 45 dienas, ar beigu svaru no 0,8 kg līdz 1,5 kg un augstumu no 13 līdz 18 cm;

maza izmēra vai “Bufón”, kas nogatavināti ne mazāk kā 30 dienas, ar beigu svaru no 0,4 kg līdz 0,8 kg un augstumu no 10 līdz 13 cm.

4.3. Ģeogrāfiskais apgabals: Sieram, uz ko attiecas “San Simón da Costa” aizsargātais cilmes vietas nosaukums, paredzēto pienu un pašu sieru ražo Terra Chá apvidus ģeogrāfiskajā apgabalā, ko veido šādas Lugo provinces municipalitātes: Vilalba, Muras, Xermade, Abadín, Guitiriz, Begonte, Castro de Rei, Cospeito un A Pastoriza.

4.4. Izcelsmes apliecinājums: Lai pagatavotu sieru, uz ko attiecas “San Simón da Costa” aizsargātais cilmes vietas nosaukums, var izmantot tikai pienu, kas ražots attiecīgajā reģistrā ierakstītās lopkopības saimniecībās.

Tāpat “San Simón da Costa” aizsargātais cilmes vietas nosaukums var tikt attiecināts tikai uz sieriem, kas pagatavoti, nogatavināti un kūpināti nogatavināšanas un kūpināšanas telpās, kas ierakstītas pārbaudes struktūras reģistrā.

Lai nodrošinātu atbilstību specifikācijai, pārbaudes struktūrai ir jāaizpilda reģistri par lopkopības saimniecībās, sierotavās un nogatavināšanas telpās veiktajām pārbaudēm. Visas fiziskās un juridiskās personas, kam pieder šajos reģistros ierakstītais īpašums, kā arī aprīkojums un ražotā produkcija, tiks pārbaudītas, lai pārliecinātos, ka produkti ar “San Simón da Costa” aizsargāto cilmes vietas nosaukumu, atbilst specifikācijā noteiktajām prasībām.

Pārbaudes iekļaus apskates lopkopības saimniecībās, aprīkojuma un dokumentācijas pārbaudes un izejvielu, kā arī gatavo sieru analīzes. Ja tiks atklāts, ka izejvielas vai izgatavotie sieri neatbilst specifikācijai, vai ja sieriem tiks atklāti trūkumi vai nopietni bojājumi, attiecīgos sierus nedrīkstēs tirgot ar “San Simón da Costa” aizsargāto cilmes vietas nosaukumu.

Sieru, uz ko tiek attiecināts “San Simón da Costa” aizsargātais cilmes vietas nosaukums, marķē ar numurētām papildu etiķetēm, ko pārbauda un nodrošina pārbaudes struktūra.

4.5. Ražošanas metode: Sierus gatavo no svaigpiena vai pasterizēta dabīga pilnpiena, kas iegūts no Galisijas gaišbrūnās, Alpu pelēkbrūnās un Frīzijas šķirnes govīm un šo šķirņu krustojumiem no garantētām lopkopības saimniecībām, kas iekļautas Aizsargāto cilmes vietas nosaukumu reģistrā. Piens nedrīkst saturēt ne jaunpienu, ne konservantus, un kopumā tam jāatbilst spēkā esošajos tiesību aktos noteiktajām prasībām.

Nedrīkst veikt nekādu piena standartizāciju, un tas ir atbilstīgi jāuzglabā temperatūrā, kas nepārsniedz 4 °C, lai nepieļautu mikroorganismu attīstību. Siera ražošana jāuzsāk ne vēlāk kā 48 stundas pēc slaukšanas. Siera ražošana ietver šādus posmus.

Sarecināšana: to izraisa ar dzīvnieku izcelsmes sūkalu ieraugu, kura aktīvās sastāvdaļas ir fermenti himozīns un pepsīns. Recēšanas uzsākšanai izmantotās kultūras ir dažādi Lactococcus lactis, Streptococus cremoris un Streptococus lactis celmi. Tiek veicināta vietējo celmu atgūšana un izmantošana. Piena sarecināšana notiek 30 līdz 40 minūtes temperatūrā no 31 °C līdz 33 °C, izņemot gadījumus, ja tiek izmantots svaigpiens, kad šos kritērijus koriģē, saīsinot sarecināšanas laiku robežās no 30 līdz 35 minūtēm un samazinot temperatūru robežās no 28 °C līdz 32 °C.

Griešana: recekli sagriež tā, lai iegūtu gabalus ar diametru no 5 līdz 12 mm.

Ievietošana veidnēs: recekli ievieto vajadzīgās formas un izmēra veidnēs, lai ražotu sieru ar sertificētajam produktam raksturīgajām īpašībām.

Presēšana: sieru presē piemērotās presēs tik ilgi, cik vajadzīgs, atkarībā no spiediena un sieru izmēriem. Sierus ietin kokvilnas audumā, lai veicinātu sūkalu novadīšanu un lai veidotos gluda miza.

Sālīšana: sierus uz laiku, kas nepārsniedz 24 stundas, iegremdē sālsūdenī ar koncentrāciju no 14 % līdz 17 %.

Nogatavināšana: lielos sierus nogatavina ne mazāk kā 45 dienas pēc sālīšanas, un mazos sierus (“Bufón”) — ne mazāk kā 30 dienas pēc sālīšanas. Nogatavināšanas laikā sierus apgroza un notīra tā, lai tie iegūtu tiem raksturīgās īpašības.

Iegremdēšana pretpelējuma vannā: to veic pēc izvēles, un procedūra paredz sieru iegremdēšanu olīveļļas vannā vai citā atļautā produktā, lai kavētu pelējuma veidošanos.

Kūpināšana: sierus kūpina vajadzīgo laiku, lai tie iegūtu raksturīgo krāsu, nodrošinot, ka sieri nenonāk ciešā saskarē ar uguni. Izmanto tikai bērza malku bez mizas.

Lai aizsargātu produkta kvalitāti un izsekojamību, aizsargātie sieri galvenokārt jātirgo nesagriezti, iesaiņojumā, ko apstiprinājusi pārbaudes struktūra. Tomēr pārbaudes struktūra var atļaut tos tirgot arī pa gabaliem, arī sagrieztus tirdzniecības vietā, ja vien šim nolūkam ir izveidota atbilstoša pārraudzības sistēma, kas garantē produkta izcelsmi, kvalitāti, teicamu uzglabāšanu un atbilstošu noformējumu pircējam, izslēdzot jebkādu maldināšanas iespēju.

4.6. Saikne:

Vēsturiskā saikne:

Leģenda vēsta, ka “San Simón da Costa” siera izcelsme ir saistīta ar ķeltu ciltīm, kas pārstāvēja castreña kultūru, Sierras de Carba un del Xistral kalnos. Nostāsti arī vēsta, ka Romas impērijas laikos, sieru sūtīja uz Romu tā raksturīgās garšas un ilgā glabāšanas termiņa dēļ. Vēlāk to izmantoja nomas maksājumu kārtošanai un desmitās daļas nomaksai feodāļiem un baznīcai.

Dabiskā saikne:

Terra Chá apvidus ir viens no lielākajiem un precīzāk noteiktajiem Galisijas apgabaliem, kas ir ļoti viendabīgs līdzenumam raksturīgās ainavas dēļ, kurā dažādību rada tikai apkārtējie kalni.

Ģeogrāfiskās vides ietekme uz siera konkrētajām īpašībām

“San Simón da Costa” siera atšķirīgās īpašības ietekmē virkne ar ģeogrāfisko vidi saistītu faktoru.

a) Pirmkārt, ģeogrāfiskā vide ir labvēlīga, lai veidotos liela kvalitatīvas lopbarības bagātība, ko veido vietējie zālaugi (pļavas timotiņš, mīkstā meduszāle, auzene un airene) un pākšaugu kultūras (lotoss, āboliņš un lucerna), kas piemērotas apgabala mitrajiem, mērenajiem klimatiskajiem apstākļiem.

b) Pienu ražo mazās ģimenes saimniecībās, izmantojot tradicionālas ganīšanas metodes. Vietējo šķirņu lopi vēl aizvien veido ievērojamu ganāmpulku daļu, tā rezultātā tiek ražots augstas kvalitātes piens ar tikai tam raksturīgām īpašībām. Turklāt lopi barībā izmanto galvenokārt zālaugus un saimniecībā ražotu lopbarību, ganoties, kad to atļauj laika apstākļi. Koncentrētas barības vielas tiek pirktas tikai tad, kad trūkst parastās barības, kā papildinājums, lai nodrošinātu govīm vajadzīgo enerģētisko vērtību. Barību pēc iespējas ņem no attiecīgā apgabala. Šis tradicionālais modelis, kad ārpus saimniecības gūtās izejvielas izmanto pēc iespējas mazāk, veicina mazo ģimenēm piederošo saimniecību ekonomisko dzīvotspēju. Šīm saimniecībām raksturīgo īpatnību dēļ tajās ražotais piens ir ideāli piemērots siera ražošanai. Zinātniski ir pierādīts, ka attiecīgās ražošanas sistēmas un govju barošanas metodes, kas ir dabiskākas, uzlabo piena uzturvērtību, palielinot konjugētās linolskābes un omega-3 taukskābju koncentrāciju tā lipīdu sastāvā, jo, govīm patērējot vairāk zālaugu, palielinās diētiski labvēlīgo tauku saturs, kas ietekmē siera kvalitāti.

c) Dabiskajā vide aug daudz bērzu, kuru malku izmanto sieru kūpināšanai, piešķirot tiem īpašu krāsu un smaržu.

d) Visbeidzot, šā reģiona lauksaimnieki ir mantojuši senu siera ražošanas tradīciju, ko raksturo unikālas īpatnības, tādas kā raksturīgā un tradicionālā forma un krāsa, pēc kuras sieru var viegli atšķirt, un ražotais produkts ir guvis pelnītu cieņu un slavu patērētāju vidū.

4.7. Pārbaudes struktūra:

Nosaukums: Dirección General de Producción, Industrias y Calidad Agroalimentaria Adrese: Edificio Administrativo San Caetano, Santiago de Compostela Tālrunis: (34) 981 54 47 77 Fakss: (34) 981 54 57 35 E-pasts: —

4.8. Marķējums: Uz sieriem, ko tirgo ar aizsargātās cilmes vietas nosaukumu “San Simón da Costa”, kad tie ir apstiprināti kā specifikācijai un noteikumiem atbilstoši, ir jābūt uzspiestam numurētam zīmogam, etiķetei vai papildu etiķetei ar secīgu burtu un ciparu kodu, ko apstiprinājusi un izsniegusi pārbaudes struktūra, kā arī aizsargātā cilmes vietas nosaukuma oficiālajam logotipam.

Gan uz tirdzniecības etiķetes, gan uz papildu etiķetes ir jābūt redzamiem vārdiem “Denominación de Origen Protegida San Simón da Costa”.

Marķējumam jānorāda, vai siers ir gatavots no svaigpiena vai pasterizēta piena.

(1) OV L 93, 31.3.2006., 12. lpp.